Vrou 'allergies' vir haar man | Maroela Media
Scott en Johanna Watkins (voor haar simptome vererger het)
Johanna Watkins van Minnesota ly aan mas-selaktiveringsindroom, 'n seldsame immuniteitsiekte. Dit beteken sy is allergies vir byna enigiets, insluitend haar man se reuk, berig BBC.
Indien die egpaar 'n romantiese aand saam wil spandeer, sal sy in een vertrek na 'n program kyk en hy sal drie verdiepings onder haar, in 'n ander vertrek, ook na dieselfde program kyk en hulle sal deurgaans SMS'e vir mekaar stuur om die program te bespreek.
Johanna bly alleen in die solder, waar al die vensters en deure geseël is met lugfiltreerders om die lug te suiwer.
Voordat sy en Scott in 2013 getroud is, het sy nie verwag dat haar siekte só ernstig sou word nie. Sy het as 'n onderwyseres gewerk en die paartjie het graag saam gaan stap. Sy het toe reeds met allergieë en hoofpyne gesukkel, maar dit het al hoe erger geword ná hul troue.
Huidige behandeling vir lyers werk nie vir Johanna nie en die paartjie weet nie of hul situasie ooit sal verander nie.
"Op ons troudag het ons aan mekaar beloof om saam te bly tot die dood ons skei, maak nie saak wat gebeur nie. Selfs al het ek hierdie siekte tot ek 90 jaar oud is, bly ek toegewy aan my man en daardie belofte en sal ek vir hom lief bly."
Johanna het al meer as 'n jaar lank nie die solder verlaat nie, buiten 'n besoek aan die hospitaal tydens 'n noodgeval of vir 'n afspraak by haar dokter.
Haar broers en susters kan haar besoek, maar dan moet hulle vermy om enige sterk gekruide kos te eet, hulle moet met 'n spesiale seep bad en kan slegs in hul onderklere ingaan. Sodra hulle die solder betree, moet hulle maskers aansit en spesiale klere aantrek.
Lees meer hier: BBC
Ek voel regtig baie jammer vir die egpaar om so n lewe saam deur te bring. Ek hoop en bid dat daar vir haar n geneesmiddel gevind sal word. Sterkte vir julle.
Ek kan dit net nie glo nie, al probeer ek verstaan. Sy lyk dan so jonk en gesond.
Dit klink na n klomp bollie. Hoekom hoegenaamd trou.
Dit is nie lekker om van so iets te lees nie. Ons hoop en vertrou daar word 'n kuur gevind om die siekte te behandel.